คลังดับฝันคนรายได้น้อยเลิก0%3ปี
ไม่อนุมัติให้ธอส.เดินหน้าต่อไปแบไต๋ทำตามนโยบายการเมือง
11 ต.ค. 2555

ไม่อนุมัติให้ธอส.เดินหน้าต่อไปแบไต๋ทำตามนโยบายการเมือง
คลังล้มแผนปล่อยกู้ ธอส.สั่งเบรกโครงการบ้านหลังแรก 0% ไม่ต่ออายุให้แล้ว 
แหล่งข่าวจากกระทรวงการคลัง เปิดเผยว่า ขณะนี้กระทรวงการคลังมีข้อสรุปชัดเจน ว่าจะไม่อนุมัติให้ธนาคารอาคารสงเคราะห์ (ธอส.) ขยายระยะเวลาโครงการบ้านหลังแรก ที่คิดอัตราดอกเบี้ย 0% ระยะเวลา 3 ปี สำหรับประชาชนที่ขอกู้เงินซื้อบ้านในราคาไม่เกินหลังละ 1 ล้านบาทออกไปอีก หลังจากโครงการนี้ได้หมดอายุลงไปตั้งแต่วันที่ 30 ก.ย.ที่ผ่านมาแล้ว 
ก่อนหน้านี้ นายวรวิทย์ ลิมปชัยมนตรี กรรมการผู้จัดการธนาคารอาคารสงเคราะห์ (ธอส.) ได้ส่งหนังสือขออนุมัติมาที่กระทรวงการคลังให้พิจารณาขยายระยะเวลาการดำเนินการออกไปอีก 6 เดือน
“ธอส. ส่งหนังสือมาที่กระทรวงการคลังจริง เพื่อให้มีการพิจารณายืดอายุโครงการดังกล่าวออกไปอีก แต่เรื่องก็มาติดอยู่ที่ผู้ใหญ่ในกระทรวงการคลังไม่ได้มีการดำเนินการใดๆ เพราะตามข้อเท็จจริงแล้ว รัฐบาลได้มีการผลักดันโครงการนี้ออกมา ก็เพียงเพื่อใช้เป็นเครื่องมือในการรองรับว่ารัฐบาลได้มีการดูแลคนที่มีรายได้น้อยด้วย ไม่ได้จะดูแลแต่แค่กลุ่มคนที่มีเงินเท่านั้น และก็ไม่ได้หวังว่า โครงการบ้านหลังแรกจะประสบความสำเร็จอยู่แล้ว” แหล่งข่าวเปิดเผย 
ก่อนหน้านี้ นายวรวิทย์ เปิดเผยว่า ก่อนสิ้นสุดอายุโครงการในวันที่ 30 ก.ย. 2555 คาดว่าจะสามารถปล่อยสินเชื่อในโครงการได้ประมาณ 8,000 ล้านบาท และหากกระทรวงการคลังพิจารณาขยายระยะเวลาโครงการดังกล่าวออกไปอีก 6 เดือน จะทำให้การปล่อยสินเชื่อสำหรับบ้านในราคา 1 ล้านบาทเพิ่มสูงขึ้นถึง 1 หมื่นล้านบาท 
อย่างไรก็ดี ขณะนี้ ธอส. มีโครงการสินเชื่อบ้านดอกเบี้ยต่ำ 0% ต่อปี นาน 9 เดือนแรก เดือนที่ 1024 จะคิดดอกเบี้ยในอัตราลูกค้ารายย่อยชั้นดี (MRR) ลบ 2% ปีที่ 3 จนตลอดอายุสัญญา กรณีลูกค้าสวัสดิการคิดอัตราดอกเบี้ยเท่ากับ MRR ลบ 1% 
กรณีลูกค้ารายย่อยคิดอัตราดอกเบี้ยเท่ากับ MRR ลบ 0.50% กรณีกู้ซื้ออุปกรณ์ คิดอัตราดอกเบี้ยเท่ากับ MRR (ปัจจุบันอัตราดอกเบี้ย MRR ธอส. เท่ากับ 7.25%) พร้อมฟรีค่าประเมินราคาหลักประกันและค่าธรรมเนียม สำหรับลูกค้าที่ยื่นกู้ในงานมหกรรมบ้านและคอนโดฯ วันที่ 11–14 ต.ค. แต่ต้องทำนิติกรรมภายในวันที่ 28 ธ.ค. 2555 นี้
สำหรับโครงการนี้ ขณะนี้มียอดผู้มาเข้าร่วมโครงการประมาณ 5,800 ล้านบาท และเมื่อปิดโครงการน่าจะถึง 7,000 ล้านบาท เมื่อรวมกับการโอนถึงสิ้นปีนี้ยอดน่าจะถึง 7,500 ล้านบาท แต่ธนาคารตั้งเป้าหมายโครงการไว้ที่ 1 หมื่นล้านบาท จากโครงการรวมทั้งสิ้น 2 หมื่นล้านบาท
ทั้งนี้ มีการประเมินว่า ในปีนี้ ธอส.จะมีกำไรสุทธิไม่ต่ำกว่า 8,000 ล้านบาท จากปี 2554 ที่มีกำไรสุทธิ 6,990 ล้านบาท แม้ว่าต้องสูญเสียรายได้ไป 1,500 ล้านบาท จากมาตรการช่วยเหลือผู้ประสบภัยน้ำท่วม 1.2 แสนบัญชี